Publication: Magyar Közlöny
Issue: MK-2001-152 (Year: 2001, Number: 152)
Era: 1990-2004
Section: tanúsításáról szóló 21/1998. (IV. 17.) IKIM rendelet 1. számú melléklet 1.1.2. pontjában előírt alapvető követelményeket. Ezeket minden esetben a felvonókra vonatkozóan
Paragraph Index: 696

2. Védekezés a fülkén kívül tartózkodó személyek veszélyeztetése ellen 2.1. A felvonót úgy kell megtervezni és beépíteni, hogy a fülke mozgásához szükséges térhez ne lehessen hozzáférni, kivéve a karbantartást és a szükséghelyzetet. A felvonó üzemszerű működését meg kell akadályozni, ha az előbb említett térbe bárki belép. 2.2. A felvonót úgy kell megtervezni és kivitelezni, hogy a fülke véghelyzeteiben az ott tartózkodó, szerelést vagy karbantartást végző személy testi sérülését megakadályozza. Ezt úgy kell elérni, hogy megfelelő szabad vagy védett teret kell biztosítani e személy számára a fülke szélső helyzeteiben a fülke alatt vagy felett. Különleges körülmények esetén, ahol e megoldásokat nem lehet alkalmazni, különösen már meglévő épületekben más, a típusvizsgálati tanúsítványban vagy az egyedi megfelelőségi tanúsítványban engedélyezett módon is biztosítható e kockázat elkerülése. 2.3. A fülke- és aknaajtók a használatnak megfelelő mechanikai szilárdságúak legyenek. A reteszelés normál üzemben akadályozza meg: — a fülke mozgásának akár szándékos, akár véletlen elindítását mindaddig, amíg minden aknaajtó be nincs csukva és bereteszelve, — az aknaajtó kinyitását, ha a fülke még mozog, és a célállomáshoz tartozó kireteszelési zónán kívül van. Meghatározott zónákban megengedett nyitott ajtó melletti szintbeállító mozgás, ha a szintbeállító sebesség korlátozva van.

Source: https://magyarkozlony.hu/hivatalos-lapok/bf38aee143308a4d125447e91f45b60a7bc95734/dokumentumok/3f312ccc1e9978defae6159eb684de784cab0c95/letoltes